གསུང་ཆོས་སྐབས་ཆོས་ཐུན་སོ་སོར་ཐོག་མར་དབུ་འཛུགས་སྐབས་གསོལ་འདེབས་ཀྱི་ཕྱག་དང།གྲོལ་བའི་མཚམས་བཀའ་དྲིན་གཏང་རག་གི་ཕྱག་གསུམ་རེ་འཚལ་དགོས་ནའང།གསུང་ཆོས་ཀྱི་ཉིན་མཐའ་མར་གསུང་ཆོས་གྲུབ་པའི་སྐབས་ཕྱག་འཚལ་བའི་སྲོལ་མེད།དེ་བཞིན་བླ་མ་མཇལ་བའི་སྐབས་འབྱོར་ཕྱག་ཕུལ་བ་ལས།ཕྱིར་ཐོན་སྐབས་ཕྱག་འབུལ་ན།བླ་མ་ཡང་བསྐྱར་མི་མཇལ་བའི་རྟགས་རྟེན་འཁྱུག་པའི་གསུང་སྲོལ་གཅིག་དང།ཡང་།ལ་ལས་རྗེས་སུ་ཡང་བསྐྱར་མཇལ་རྒྱུ་ཡོང་བའི་རྟགས་རྟེན་དུ་བརྩི་བ་སོགས་གཉིས་ཀ་རྟེན་འབྲེལ་གྱི་གནད་ཡིན་པས་དེ་ཡང་ཡིད་འཇོག་གྱིས།ཡང་།གསུང་ཆོས་སྐབས་ཆབ་གཅིན་བྲོ་བའི་སྐབས་སམ།ཛ་དྲག་གནས་ཚུལ་གྱིས་རྐྱེན་པས་འགྲོ་དགོས་བྱུང་བ།ཡང་ན་གསོལ་ཇའི་བར་གསེང་དང་བསྟུན་ཆབ་གཅིན་དུ་འགྲོ་དགོས་བྱུང་ན།ཕྱག་གསུམ་འཚལ་ནས་ཐོན་དགོས།དེ་ནི་འགྲོ་བསྐྱོད་ཆོག་པའི་གནང་བ་ཞུས་པ་ལྟ་བུ་ཡིན།ཆབ་གཅིན་བཏང་རྗེས་སྟན་དུ་མ་འཁོད་གོང་ཕྱག་གསུམ་འཚལ་དགོས།དེ་ནི་ཡང་བསྐྱར་ཆོས་གྲལ་དུ་ཞུགས་འཐུས་འབྱོར་མཇལ་ལྟ་བུ་ཡིན།